Skolesjef på Tiktok: – Rokker ved trygghetsfølelsen i byen vår
Den voldtektssiktede 16-åringen har mottatt alvorlige trusler, sier hans forsvarer. I sosiale medier oppfordres folk til å navngi de siktede. – Denne hendelsen kan rokke ved Stavangers trygghetsfølelse, sier kommunens skolesjef. – Mange har sterke meninger, og noen er redde. En hendelse som dette kan rokke ved trygghetsfølelsen i byen vår, sier skolesjef Jørn Pedersen i videoen, som er delt på Tiktok og Instagram.  Ved 20.30-tiden lørdag har Tiktok-videoen over 25.000 visninger og 1900 likerklikk. Politiet advarte tidligere denne uka mot å dele bilder og videoer fra hendelsen. Dette slutter skolesjefen seg til. I videoen gjør han sitt for å berolige foreldre og ungdom. – Vi vil minne om at det generelt er trygt i Stavanger, og at vi sammen kan gjøre byen tryggere, sier han.  Skolesjefen har vært i dialog med skolene i Stavanger gjennom uka. Rektor og lærere har blitt oppfordret til å snakke med elevene.  – Både elever på ungdomstrinnet og de eldste på barnetrinnet har kjent på utrygghet, sier Pedersen.  Spres i sosiale medier De siste dagene har ungdommer tatt til orde for å navngi de siktede i flere sosiale medier. En Tiktok-video med en slik oppfordring har lørdag kveld mer enn 347.000 visninger og 1300 kommentarer. Brukeren, en ung mann, sier at han selv vil «ta tak i dette», hvis de siktede blir løslatt. I kommentarfeltet diskuterer flere hvordan de skal hevne seg på de siktede.  Aftenbladet har snakket med personen som har lagt ut videoen. Han fastslår at han ikke oppfordrer folk til å ta saken i egne hender, men påpeker samtidig at han er frustrert og sint. – Når folk ikke får høre noe mer om saken på flere dager, skaper det et behov for å løse saken, sier han. Han poengterer at han ikke oppfordrer noen til å dele navn på de siktede guttene, eller videomateriale i saken. Den unge mannen er likevel tydelig på at saken har skapt et enormt engasjement i hans kanal. – Jeg opplever ikke at voldtekt blir tatt seriøst nok i Norge, og veldig mange av ofrene føler seg usynlige. Dette var kanskje mitt bidrag til å gi dem en stemme, sier han til Aftenbladet. – Har fått alvorlige trusler Advokat Stian Kristensen representerer den ene 16-åringen som er siktet for grov voldtekt. Kristensen bekrefter at gutten både har fått meldinger direkte til seg, og at han har sett innhold i sosiale medier han selv oppfatter som truende. – Han har fått det jeg vil kalle alvorlige trusler – blant annet at han skal «tas» og at han skal bankes opp, sier Kristensen til Aftenbladet. – Hvordan reagerer han? – Han synes selvfølgelig det er vondt. Han blir skremt og er sterkt preget av saken, sier advokaten. Kristensen understreker at han har tett dialog med politiet og at han har full tillit til at politiet vil agere mot personer som kommer med trusler og deler innhold i sosiale medier. – Det har vært en del sinne Skolesjef Jørn Pedersen reagerer med å be folk være forsiktige i sosiale medier. – Vi ser i kommentarfeltene at noen oppfordrer til vold og til å navngi berørte parter. Det vil vi advare på det sterkeste mot, sier han i videoen.  Til Aftenbladet sier skolesjefen at han er i tett dialog med politiet og vil bidra til å få slutt på bilde- og videodeling.  – Det har vært en del sinne i kommentarfeltene. Vi vil prøve å dempe det, og heller oppfordre ungdom til å ta vare på hverandre, sier han.  – Hvorfor er det viktig for deg å gå ut med dette? – Både barn, unge og voksne kjenner på en utrygghet. Derfor er det viktig å si at dette har politiet kontroll på, sier han. Vil anmelde og etterforske Politiadvokat Fredrik Martin Soma er påtaleansvarlig i voldtektssaken. Lørdag kveld sier han dette til Aftenbladet: – Å framsette trusler er straffbart, uavhengig av om truslene kommer muntlig eller i sosiale medier. Politiet ser alvorlig på dette i denne saken, særlig fordi saken gjelder unge mennesker. Vi følger situasjonen tett og vil foreta de tiltak vi mener er nødvendig, sier Soma. Deling av bilder og videoer av hendelsen i sosiale medier kommer også til å bli fulgt opp, sier han. – Slike forhold vil bli anmeldt og etterforsket av politiet. Det vil være straffbart å dele bilder eller videoer som er krenkende og som viser noen i en særlig sårbar situasjon. At det er snakk om videoer av barn, gjør forholdet særlig alvorlig. Soma sier til Aftenbladet at politiet følger med på hva som skjer i sosiale medier.  – Vi prøver å ha et aktivt forhold til det som skjer, men klarer ikke være over alt. Derfor er vi også avhengige av tips fra publikum. Også Snapchat følger opp, ifølge Soma: – Snapchat vil stenge ned kontoer som sprer denne type innhold, og brukeren vil etterpå ikke kunne opprette nye kontoer fra den samme telefonen, sier politiadvokaten. – Betyr dette at en eller flere av de tre siktede er sperret ute fra Snapchat? – Jeg ønsker ikke å kommentere om det har skjedd i denne saken, men dette er en risiko man løper, om slikt innhold deles. Det kan bli fulgt opp med anmeldelse og etterforskning, sier Soma. – Vi har vært i kontakt med en person som har lagt ut en video på Tiktok, der vedkommende gir uttrykk for frustrasjon over det som oppleves som manglende grep fra politiets side, og et ønske om å ta saken i egne hender. Hvordan kommenterer du det? – På dette stadiet har vi to hovedhensyn, når vi vurderer hva vi kan opplyse publikum om – hensynet til etterforskningen og hensynet til de unge som er involvert i saken. Derfor må vi være ekstra varsomme med hva vi gir ut. – Det jeg kan si er at tre personer fortsatt har status som siktet i saken, selv om de er løslatt. Vi kan ikke kommentere alt vi gjør, det kan ødelegge for innhentingen av bevis, sier politiadvokaten. Kun ofrene og de siktede til stede da overgrepene skjedde Soma sier politiet har god oversikt over hendelsesforløpet, og at etterforskningen fortsetter. Han opplyser at det har vært andre personer til stede både i forkant og i etterkant av at de seksuelle overgrepene skal ha skjedd. – Men vi har ingen andre opplysninger enn at kun de to ofrene og de tre siktede var til stede da selve de seksuelle overgrepene skal ha skjedd, sier Soma. Kommende uke vil politiet fortsette gjennomgangen av beslag, video og annet materiale. – Vi vurderer også behovet for nye avhør, sier Soma. Tidligere denne uken ble de tre siktede løslatt. – Det er ikke lenger behov for å holde dem i varetekt. I den forbindelse er det lagt betydelig vekt på deres svært unge alder, sa Soma til Aftenbladet i forbindelse med løslatelsen.  De siktede har kontaktforbud mot de fornærmede.  – Uheldig og primitivt Anne Kroken er bistandsadvokat for en av de fornærmede jentene. Hun har ingen sans for at det oppfordres til hevn.  – Det er svært uheldig og primitivt. Det er ikke sånn vi skal ordne opp, og det skaper etter mitt syn unødig frykt. Vi må ha tillit til politiet når de sier de skal ta tak i dette. Spekulasjoner og rykter går ut over jentene, sier Kroken.  – Hva påfører dette de involverte? – Uten å snakke konkret om denne saken, men generelt har vi hørt dette mange ganger – det er en skrekkelig tilleggsbelastning. Tanken på at det lever videre og er helt ute av kontroll, gjør det vanskelig å komme videre.  Hun minner om at politiet har anledning til å inndra telefoner.  – Det er helt vanlig og helt på sin plass. Politiet klarer å avdekke hvem som har spredt dette, sier hun.  Pål Minde er forsvarer for en av de andre siktede. Han understreker at selv om de siktede er løslatt, er saken på ingen måte avsluttet.  – Jeg blir oppgitt når jeg ser folk uttale seg om at "dette ikke tas på alvor". For oss som kjenner saken kan jeg bekrefte at dette absolutt tas på største alvor hos vårt lokale politi, skriver Minde i en e-post.  – I denne saken risikerer de siktede svært alvorlige straffer. De er siktet etter bestemmelser som har strafferamme opp til 21 år. Det betyr at det i denne saken er absolutt ingen som tar lett på dette, skriver han.  – Det foreligger sterke beviser i saken, men det er i alles interesse at disse håndteres, sorteres og vurderes på en profesjonell måte. Derfor er det helt nødvendig å gjøre en etterforskning ordentlig. Politiet må få bruke tiden de trenger på det, skriver han. 
En 16 år gammel gutt, siktet for grov voldtekt, har mottatt alvorlige trusler på sosiale medier.  Ungdommer på flere sosiale medier har tatt til orde for å navngi de siktede, noe som har ført til diskusjoner om hevn i kommentarfeltene.  Skolesjef Jørn Pedersen i Stavanger har bedt folk være forsiktige på sosiale medier og har påpekt at saken kan påvirke byens trygghetsfølelse.  Politiet understreker at trusler er straffbart, uansett medium, og at det vil bli fulgt opp.